google/wiki40b huggingface dataset:
Έλλη Αλεξίου

Βιογραφικά στοιχεία

Γεννήθηκε στις 22 Μαΐου του 1894 στο Ηράκλειο της Κρήτης. Σπούδασε στο Διδασκαλείο Ηρακλείου και για έξι χρόνια υπηρέτησε ως δασκάλα στο Γ' Χριστιανικό Παρθεναγωγείο και στη "Στέγη Μικρών Αδελφών". Το 1920 εγκαταστάθηκε στην Αθήνα μετά το γάμο της με το Βασίλη Δασκαλάκη. Ακολούθησε σπουδές Παιδαγωγικών και Φιλολογίας, όπου και διορίστηκε καθηγήτρια Μέσης Εκπαίδευσης διδάσκοντας επί 19 χρόνια. Συμμετείχε στην Εθνική Αντίσταση μέσα από το ΕΑΜ Λογοτεχνών. Το 1945 μετέβη για σπουδές στη Σορβόνη, απ΄ όπου έλαβε δίπλωμα φωνητικής και γαλλικής, ενώ παράλληλα δίδασκε σε σχολεία της ελληνικής παροικίας αλλά της αφαιρέθηκε η ελληνική ιθαγένεια και δεν μπόρεσε να επιστρέψει στην Ελλάδα. Από το 1949 αυτοεξορίστηκε από την Ελλάδα και μέχρι το 1962 εργαζόταν ως εκπαιδευτικός σύμβουλος των ελληνικών σχολείων των σοσιαλιστικών χωρών.Το 1962 της επετράπη να επιστρέψει στην Ελλάδα για να μπορέσει να παρευρεθεί στην κηδεία της αδελφής της, Γαλάτειας Καζαντζάκη αργότερα όμως συνελήφθη και το 1965 βρέθηκε στις φυλακές Αβέρωφ. Στη συνέχεια ελευθερώθηκε και μετέβη στη Ρουμανία ως το 1966, οπότε και επέστρεψε οριστικά στην Ελλάδα. Με την επιστροφή της συνελήφθη με βάση βούλευμα εναντίον της που είχε εκδοθεί το 1952, δικάστηκε και απαλλάχθηκε. Έκτοτε και μέχρι το θάνατό της, στις 28 Σεπτεμβρίου του 1988, αφιερώθηκε στη λογοτεχνία. Τα έργα της διακρίνονται για τον ποιητικό ρεαλισμό του ύφους καθώς και για τον κοινωνικοπολιτικό προβληματισμό τους.
Η Έλλη Αλεξίου είχε λάβει μέρος στο Α' και Β' Συνέδριο της Ειρήνης, στο Παρίσι (1947) και Βαρσοβία (1950) αντίστοιχα, καθώς και στα Συνέδρια: των Διανοουμένων, στο Βρότσλαβ Πολωνίας (1948), για το Παιδί στη Βιέννη (1952), για τη Γυναίκα, στη Κοπεγχάγη (1953) κ.ά. όπως και της Νεοελληνικής Λογοτεχνίας (Βερολίνο 1957). Υπήρξε μέλος του Συλλόγου Γυναικών Επιστημόνων, της Εταιρίας Ελλήνων Λογοτεχνών, της Πανελλήνιας Κίνησης για την Ύφεση και την Ειρήνη κ.ά. Μιλούσε επίσης γαλλικά, γερμανικά και ρωσικά. Κατά την περίοδο της παραμονής της στο εξωτερικό ζούσε στη Ρουμανία ενώ με την επιστροφή της στην Ελλάδα εγκαταστάθηκε στην Αθήνα (Λ. Αλεξάνδρας).

Προσωπική ζωή

Ήταν κόρη του λόγιου και εκδότη εφημερίδων, Στυλιανού Αλεξίου. Αδέλφια της ήταν η Γαλάτεια Καζαντζάκη (Γαλάτεια Αλεξίου), ο τοπογράφος μηχανικός του Ε.Μ.Π. Ραδάμανθυς Αλεξίου  και ο φιλόλογος Λευτέρης Αλεξίου. Ήταν παντρεμένη με τον Βασίλη Δασκαλάκη με τον οποίο και χώρισε. Μετά τον επαναπατρισμό της το 1962, έμεινε μονίμως στην Αθήνα με τον ποιητή Μάρκο Αυγέρη. Ο Μάρκος Αυγέρης ήταν ο δεύτερος σύζυγος της αδελφής της Γαλάτειας, μετά το θάνατο της οποίας έμεινε κι αυτός έρημος στον κόσμο χωρίς ούτε έναν συγγενή απάνω στη γη. Ανιψιός της, εγγονός του Ραδάμανθυ Αλεξίου, ήταν ο μουσικός και ποιητής Παύλος Σιδηρόπουλος.
Σεσίλ Λα Γκρενάντ

Τιμές

Η Γκρενάντ έχει τιμηθεί στο εξωτερικό με τον Μεγαλόσταυρο της Δικαιοσύνης του Βασλικού Ιερού Στρατιωτικού Κωνσταντίνειου Τάγματος του Αγίου Γεωργίου του Βασιλείου των Δύο Σικελιών.
Στο Ηνωμένο_Βασίλειο της απονεμήθηκε ο Μεγαλόσταυρος του Τάγματος του Αγίου Μιχαήλ και του Αγίου Γεωργίου Είναι επίσης Αξιωματικός του Τάγματος της Βρετανικής Αυτοκρατορίας.
666 (άλμπουμ)

Σύλληψη

Ουσιαστικά, το 666 ήταν σύλληψη του Βαγγέλη ενώ οι στίχοι γράφτηκαν από τον τρίτο Κώστα Φέρρη. Η μουσική του Βαγγέλη ήταν περισσότερο ψυχεδελική και προοδευτική ροκ απ' ό,τι το συγκρότημα είχε ξανατραγουδήσει. Ο Βαγγέλης έδειξε τις ικανότητές του συνδυάζοντας ροκ μουσική με παραδοσιακά όργανα, ψαλμωδίες, απαγγελίες και προχωρημένη χρήση των πλήκτρων για εκείνη την εποχή. Με τον καιρό, το άλμπουμ αναγνωρίστηκε ως ένα από τα σημαντικότερα έργα πρώιμης προοδευτικής ροκ μουσικής.

Κυκλοφoρία

Λίγο πριν την κυκλοφορία του άλμπουμ υπήρξε έντονη διαμάχη μεταξύ του Βαγγέλη Παπαθανασίου και των Mercury Records για το περιεχόμενό του. Η δισκογραφική εταιρεία αντιτίθετο στο τραγούδι "∞" (Infinity ή Άπειρο) το οποίο θεωρούσε άσεμνο. Στο τραγούδι, η Ειρήνη Παππά έλεγε τους στίχους "I was, I am, I am to come" οι οποίοι τυπικά παραπέμπουν μεν στο εδάφιο της Αποκάλυψης του Ιωάννη «Εγώ [...] που είμαι και ήμουν και θα έρθω» (1:8) όμως η αγγλική φράση στην καθομιλουμένη σημαίνει «ήμουν, είμαι, θα τελειώσω». Την Παππά συνόδευε ο Βαγγέλης με κρουστά. Άλλο σημείο τριβής υπήρξε η σημείωση ότι «το άλμπουμ ηχογραφήθηκε υπό την επήρεια σαλεπιού» το οποίο αρχικά οι ιθύνοντες της δισκογραφικής νόμισαν ότι είναι κάποιο ναρκωτικό.
Άγιος Νείλος (Άγιο Όρος)

Άγιος Νείλος ονομάζεται μια περιοχή του Αγίου Όρους που υπάγεται στη Μονή Μεγίστης Λαύρας και όπου βρίσκονται κελιά της. Βρίσκεται στη νοτιοανατολική πλευρά του Άθωνα. Το όνομά της οφείλεται στον Άγιο Νείλο, που ασκήτεψε στο κελί της Παναγίας που σήμερα φέρει το όνομά του. Σήμερα οι μοναχοί ασχολούνται με αγιογραφία και αγιορείτικα εργόχειρα.
Σπύρος Σκυλλοδήμος

Ο Σπύρος Σκυλλοδήμος ήταν κλέφτης επί Τουρκοκρατίας.

Βιογραφικά στοιχεία

Λίγα ξέρουμε για την ζωή και την δράση του. Καταγόταν από μεγάλη οικογένεια αρματολών της Ακαρνανίας. Από τα τέσσερα αδέρφια, δύο είναι γνωστά. Ο ένας ήταν αρχηγός των Αρματολών στην Ακαρνανία. Ο άλλος, νεώτερος, Σπύρος Σκυλλοδήμος έγινε ήρωας, τον οποίο αναφέρει και το δημοτικό τραγούδι.
Έπεσε στα χέρια του Αλή πασά το 1806 και κατέληξε αλυσοδεμένος στα υγρά μπουντρούμια των Ιωαννίνων. Μετά από μήνες κατόρθωσε να αποδράσει από το μπουντρούμι την νύχτα της γιορτής του Μπαϊράμι, βρίσκονταν όμως ακόμα μέσα στο φρούριο και η πύλη ήταν κλειστή. Το επόμενο πρωΐ οι Τούρκοι ανακάλυψαν την απόδρασή του και πιάνοντάς τον, τον ξαναρίξαν στα μπουντρούμια. Δραπέτευσε εκ νέου και πήδηξε στους βάλτους για να κρυφτεί. Έμεινε τρεις μέρες κρυμμένος στο νερό και τελικά κατόρθωσε με μια βάρκα να βγει στην Ακαρνανία.
Ιστιαίος ο Μιλήσιος

Βιογραφία

Το 513 π.Χ. μαζί με τους τυραννίδες της Μ. Ασίας συμμετείχε ως σύμμαχος και ως αρχηγός του στόλου των Ιώνων στην εκστρατεία του Δαρείου εναντίον των Σκυθών. Ο Ιστιαίος ήταν αυτός ο οποίος αντιτάχθηκε και τελικά έπεισε τους υπολοίπους Ίωνες να μην καταστρέψουν ολοσχερώς τη γέφυρα του Ίστρου (Δούναβη) και να μην αποκλειστεί έτσι ο περσικός στρατός στη Σκυθία. Για ευχαριστία ο Δαρείος του παραχώρησε στη Θράκη την πόλη Μύρκινο δίπλα στον ποταμό Στρυμώνα, την οποία αποδέχθηκε και άφησε για αντικαταστάτη του στη Μίλητο τον γαμπρό και εξάδερφό του Αρισταγόρα. Όταν όμως άρχισε να οχυρώνει την περιοχή και μετά από καταγγελίες του σατράπη Μεγαβυζου προς τον Δαρείο, ο τελευταίος τον καλεί ως σύμβουλο στην Περσική αυλή στα Σούσα και δεν του επιτρέπει να γυρίσει ούτε στη Μύρκινο ούτε στη Μίλητο.
Όσον αφορά τη στάση του Ιστιαίου τη διάρκεια της Ιωνικής Επανάστασης υπάρχουν αντικρουόμενες απόψεις. Σύμφωνα με τη μια, αναφέρεται ότι υποσχέθηκε στον Πέρση βασιλιά ότι θα επανέφερε την ειρήνη, αλλά οι Μιλήσιοι δεν του επέτρεψαν να επιστρέψει στην πόλη τους. Από την άλλη, ο Ηρόδοτος αναφέρει ότι ο Ιστιαίος ανέλαβε με δική του πρωτοβουλία την καταστολή της επανάστασης, την οποία ο ίδιος είχε προκαλέσει.
Ο Ιστιαίος σύμφωνα με τον Ηρόδοτο (το 493 π.Χ.) αιχμαλωτίστηκε από τον σατράπη Αρταφέρνη, προσωπικό του εχθρό, ο οποίος αφού τον σταύρωσε ταρίχευσε το κεφάλι του και το έστειλε στον Δαρείο.
Cyriak

Κινούμενα σχέδια

Ο Cyriak υπήρξε τακτικός συνεργάτης με τη βρετανική ιστοσελίδα B3ta από το 2004.
Ο λογαριασμός στο YouTube του Cyriak διαθέτει μια συλλογή από κινούμενα σχέδια του, τα οποία έχουν γίνει δημοφιλή σε ολόκληρη την μπλογκοσφαιρα και έχουν επισημανθεί από τον Eliot Van Buskirk του Wired. Το animation του Cyriak "MOO" εμφανίστηκε στην πρώτη σελίδα του Wired. Η ταινία του 2009 "poo pants" περιλαμβάνει ένα κινούμενο δείγμα του ραδιοτηλεοπτικού σταθμού Alan Titchmarsh που τραγουδάει μια επαναλαμβανόμενη απόκλιση από τα κύπελλα μιας σειράς τουαλετών, μερικά από τα οποία πετούν μέσα στο διάστημα.
Ως ελεύθερος επαγγελματίας animator, έχει λάβει αναθέσεις από την ιστοσελίδα διαμοιρασμού βίντεο Sumo TV, και ένα μουσικό βίντεο για το Grand Popo Football Club, μεταξύ άλλων.
Ο Cyriak έκανε το animation "Spaceology" στο τρίτο επεισόδιο της τέταρτης σεζόν της τηλεοπτικής σειράς The IT Crowd και του animation "Goth to Boss" στο έκτο επεισόδιο.
Το 2013 σκηνοθέτησε μουσικά βίντεο για το "Cirrus" του Bonobo και το "Ratchet" του Bloc Party.
Το 2015 δημιούργησε τις πιστώσεις ανοίγματος για τη σειρά Netflix W / Bob & David.

Βραβεία και αναγνώριση

Στις 3 Δεκεμβρίου 2009 ο Cyriak ανακοινώθηκε ως ο νικητής του διαγωνισμού E4 E Stings του 2009.
Το 2006 έλαβε επίσης ειδική μνεία στα αποτελέσματα ενός διαγωνισμού Photoshop που διεξάγεται από την τεχνολογική σειρά Click.

Πρόβλεψη λαχειοφόρων αγορών

Στις 9 Σεπτεμβρίου 2009, ο βρετανός ψευτοκράτορας Ντέρεν Μπράουν, ζωντανά στην τηλεόραση του Ηνωμένου Βασιλείου, ισχυρίστηκε ότι πρόβλεψε τους αριθμούς της Εθνικής Λοταρίας. Ο Cyriak ανέβασε μια πιθανή εξήγηση στο κανάλι του στο YouTube, το οποίο κέρδισε μισό εκατομμύριο προβολές εντός μιας εβδομάδας και την προσοχή του εθνικού Τύπου.
Ρέγκιναρ Β΄ του Αινώ

Βιογραφία

Ήταν ο δευτερότοκος γιος του Ρέγκιναρ Α΄ δούκα της Λωρραίνης και πρώτου κόμη του Αινώ και της Χερσίντας από τη Γαλλία, ίσως κόρης του Καρόλου Β΄ του φαλακρού, βασιλιά της Δυτικής Φραγκίας. 
Διαδέχθηκε τον πατέρα του το 915, όταν αυτός απεβίωσε, ως κόμης του Αινώ. Ο μεγαλύτερος αδελφός του Γιλβέρτος διαδέχθηκε τον πατέρα τους ως δούκας της Λωρραίνης. 
Απεβίωσε το 932 και τον διαδέχθηκε ο ομώνυμος γιος του Ρέγκιναρ Γ΄.
Κωνσταντίνος Κοκκινάκης

Βιογραφία

Ο Κωνσταντίνος Κοκκινάκης γεννήθηκε το 1781. Εγκαταστάθηκε στη Βιέννη όπου ξεκίνησε να εκδίδει το 1816 μαζί με τον Θεόκλητο Φαρμακίδη την εφημερίδα «Λόγιος Ερμής». Τον Μάιο του 1821 υποχρεώθηκαν από τις αυστριακές αρχές να διακόψουν την έκδοση της εφημερίδας επειδή αρνήθηκαν να δημοσιεύσουν την αφοριστική εγκύκλιο του πατριάρχη κατά του Αλέξανδρου Υψηλάντη. Ο Κοκκινάκης φυλακίστηκε μέχρι το 1825 οπότε του επιτράπηκε να φύγει στην Ελλάδα. Μετά τη δημιουργία του ελληνικού κράτους εγκαταστάθηκε στην Αίγινα όπου δίδαξε στο Κεντρικό Σχολείο, ενώ παράλληλα ασχολήθηκε με τη συγγραφή διδακτικών εγχειριδιών και συνεργάστηκε με τον Ιωάννη Καποδίστρια σε θέματα παιδείας. Επίσης ασχολήθηκε και με την ποίηση, χωρίς να εκδώσει ποιητική συλλογή. Οπαδός του Κοραή γράφει στην καθαρεύουσα σε στίχους άτεχνους και ψυχρούς. Πέθανε στην Αίγινα το 1831.
Γλώσσες του Τουρκμενιστάν

Τα Τουρκμενικά (ανήκουν στις Τουρκικές/Ογουζικές γλώσσες) είναι η επίσημη γλώσσα του Τουρκμενιστάν (σύμφωνα με το Σύνταγμα του 1992), αν και η ρωσική εξακολουθεί να χρησιμοποιείται ευρέως στις πόλεις ως «γλώσσα επικοινωνίας μεταξύ των εθνοτήτων».
Τα τουρκμενικά ομιλούνται από το 72% του πληθυσμού, τα ρωσικά από το 12%, τα Ουζμπεκικά από το 9%, ενώ άλλες γλώσσες ομιλούνται από το 7%.
O’G3NE

Βιογραφία

Η Lisa Vol γεννήθηκε στις 21 Ιουνίου 1994 (23 ετών). Οι δίδυμες Amy και Shelley Vol γεννήθηκαν στις 18 Οκτωβρίου 1995 (22 ετών). Οι αδερφές γεννήθηκαν στην Dordrecht και μεγάλωσαν στην Fijnaart.

2007–2011: 300% & Sweet 16

Το 2007 κέρδισαν το Junior Songfestival 2007 με το τραγούδι που έγραψαν οι ίδιες "Adem in, adem uit", λαμβάνοντας 36 βαθμούς στον ημιτελικό και τον τελικό. Εκπροσώπησαν την Ολλανδία στον Παιδικό Διαγωνισμό Τραγουδιού της Eurovision στο Ρότερνταμ, όπου κατέκτησαν την ενδέκατη θέση σε ένα σύνολο δεκαεπτά χωρών. Τον επόμενο χρόνο κυκλοφόρησαν έναν δίσκο με το τίτλο 300% και αργότερα, το 2011, κυκλοφόρησαν έναν δεύτερο δίσκο με τον τίτλο Sweet 16.

2016-σήμερα : Διαγωνισμός Τραγουδιού της Eurovision

Στις 29 Οκτωβρίου 2016 αποκαλύφθηκε ότι οι O'G3NE θα εκπροσωπούσαν την Ολλανδία στον Διαγωνισμό Τραγουδιού της Eurovision 2017, στο Κίεβο της Ουκρανίας. Το τραγούδι τους, "Lights and Shadows", κυκλοφόρησε στις 3 Μαρτίου 2017. Προκρίθηκαν στον τελικό του διαγωνισμού και κατέλαβαν την ενδέκατη θέση στον τελικό, με 150 βαθμούς.
Ατμοσφαιρική διατάραξη

Με τον όρο ατμοσφαιρική διατάραξη ή ατμοσφαιρική διαταραχή ονομάζεται οποιαδήποτε ανατροπή της ισορροπίας της ατμόσφαιρας καθώς επίσης και κάθε "πεδίο χαμηλού βαρομετρικού" στο οποίο και παρουσιάζονται έκδηλα σημεία δημιουργίας κυκλωνικής κυκλοφορίας του αέρα.
Κυριότερες αιτίες δημιουργίας ατμοσφαιρικών διαταράξεων είναι οι αέριες μάζες και τα δημιουργούμενα όρια αυτών που ονομάζονται μέτωπα.
Μπιρίμπα

Σκοπός

Σκοπός του παιχνιδιού μπιρίμπα είναι να κατέβουν όλα τα φύλλα στο τραπέζι, δημιουργώντας συνδυασμούς, κατ' ελάχιστο τριών φύλλων, ή να απορριφθούν σαν σκάρτα. Οι επιτρεπτοί συνδυασμοί φύλλων μπορεί να είναι ακολουθίες φύλλων (παράδειγμα A-2-3 ή 10-J-Q-K-A του ίδιου σχήματος π.χ. κούπες), ή (σε μία παραλλαγή παιχνιδιού) ίδιων φύλλων (παράδειγμα J-J-J ή 4-4-4-4-4), που ονομάζονται κολώνες ή αρσενικές. 
Ο τελικός σκοπός του παιχνιδιού είναι ο παίκτης (ή το αντίστοιχο ζευγάρι), να συγκεντρώνει όσο το δυνατόν περισσότερους πόντους, ώστε να φτάσει (ή ξεπεράσει) τον προκαθορισμένο αριθμό πόντων που θα καθορίσει και τον τελικό νικητή ή νικητές.
Ο κάθε παίκτης πρέπει να κλείσει ή να ‘πετάξει’ από τα χέρια του τα φύλλα που του έχουν μοιραστεί. Όσο πιο γρήγορα το κάνει, δημιουργώντας συνδυασμούς που δίνουν το μέγιστο αριθμό πόντων, τόσο περισσότερες πιθανότητες έχει για να κερδίσει.
Η Μπιρίμπα συνήθως παίζεται χωρίς αρσενικές. 
Μπορούν να χρησιμοποιηθούν μπαλαντέρ (Joker ή 2) σε ένα συνδυασμό, αλλά μόνο ένας σε κάθε συνδυασμό (στην περίπτωση που το 2 χρησιμοποιείται στην θέση του με το χρώμα της σειράς, μπορεί να χρησιμοποιηθεί joker σε άλλη θέση).

Κανόνες

Οι κανόνες στην Μπιρίμπα είναι αρκετά εύκολοι και οι αρχάριοι παίκτες με λίγη εξάσκηση μπορούν να παίζουν σε υψηλό επίπεδο. 
Οι κανόνες είναι οι εξής:
Into the Fire

Το Into the Fire είναι τραγούδι του βρετανικού χαρντ ροκ συγκροτήματος Deep Purple, το οποίο συμπεριλήφθηκε στο τέταρτο στούντιο άλμπουμ τους με τίτλο "Deep Purple in Rock" και αποτέλεσε το πέμπτο κομμάτι του δίσκου.

Σύνθεση και ηχογράφηση

Το τραγούδι ηχογραφήθηκε από τις 24 μέχρι τις 28 Νοεμβρίου 1969 στα "IBC Studios" του Λονδίνου. Μπήκε στο set list των ζωντανών εμφανίσεων του συγκροτήματος μέχρι το 1971, όταν και αντικαταστάθηκε από κομμάτια του δίσκου "Fireball".
Οι στίχοι του τραγουδιού αποτελούν προειδοποίηση για τους κινδύνους της χρήσης ναρκωτικών ουσιών, ενώ η μουσική έχει αργό ρυθμό με πολύ βαρύ ήχο από την κιθάρα, τα πλήκτρα και το μπάσο. Τα φωνητικά του Ίαν Γκίλαν συμβαδίζουν σε αυτό το ρυθμό μέχρι το ρεφρέν όπου ανεβάζει κλίμακα.
Νικόλαος Α΄ του Μεκλεμβούργου

Βιογραφία

Ήταν γιος του Βέρτισλαβ κυρίου του Ρόστοκ και πρίγκιπα των Οβοτριτών. 
Πολέμησε μαζί με τους Δανούς και τον Φρειδερίκο Α΄ των Χοενστάουφεν της Γερμανίας εναντίον του Ερρίκου του λέοντος δούκα της Σαξονίας & Βαυαρίας. Το διάστημα 1183-85 πολέμησε εναντίον του εξαδέλφου του Ερρίκου Α΄ πρίγκιπα του Μεκλεμβούργου· ο Νικόλαος Α΄ έλαβε τη βοήθεια των Δανών, ενώ ο Ερρίκος Μπόρβιν Α΄ όχι. Αυτό το παρατήρησε ο Κανούτος ΣΤ΄ των Έστριντσεν της Δανίας και βρήκε την ευκαιρία να ενισχύσει τη θέση του στην ακτή της Βαλτικής. Το 1185 τα δύο εξαδέλφια αναγκάστηκαν να αποδεχθούν τον Κνούτο ΣΤ΄ ως επικυρίαρχό τους και ως ανταμοιβή ο Νικόλαος Α΄ έλαβε το φέουδο του Ρόστοκ.
Το 1200 ο Νικόλαος Α΄ και ο Ερρίκος Μπόρβιν Α΄ πολέμησαν μαζί στη μάχη τού Βάσχοβ εναντίον του Αδόλφου Γ΄ των Σάουενμπουρκ κόμη του Χόλσταϊν. Νίκησαν οι πρώτοι και έτσι εξασφάλισαν την περιοχή νοτιοδυτικά του Μεκλεμβούργου, όμως ο Νικόλαος Α΄ απεβίωσε στη μάχη.
Συμβούλιο Εθνικής Ασφαλείας (Τουρκία)

Το Συμβούλιο Εθνικής Ασφαλείας (τουρκικά: Milli Güvenlik Kurulu, MGK) περιλαμβάνει τον Αρχηγό του Γενικού Επιτελείου, επιλεγμένα μέλη του Υπουργικού Συμβουλίου και τον Πρόεδρο της Δημοκρατίας (ο οποίος είναι επίσης ο Ανώτατος Στρατιωτικός Διοικητής). Όπως και τα εθνικά συμβούλια ασφάλειας των άλλων χωρών, το MGK αναπτύσσει την πολιτική εθνικής ασφάλειας.
Η πολιτική αυτή εκφράζεται στο Εθνικό Έγγραφο Πολιτικής Ασφάλειας (Milli Güvenlik Siyaseti Belgesi), κοινώς γνωστό ως «Κόκκινο Βιβλίο». Το Κόκκινο Βιβλίο ορισμένες φορές αναφέρεται ως το «πλέον απόρρητο» έγγραφο στην Τουρκία. Ενημερώνεται μία ή δύο φορές ανά δεκαετία.
Βοσνιακές γενικές εκλογές (2014)

Γενικές εκλογές διεξήχθησαν στη Βοσνία και Ερζεγοβίνη στις 12 Οκτωβρίου 2014. Οι ψηφοφόροι εξέλεξαν τα μέλη του Προεδρείου και της Βουλής των Αντιπροσώπων, όπως επίσης και τους προέδρους και τα κοινοβούλια των δύο οντοτήτων.

Εκλογικό σύστημα

Τα 3 μέλη του Προεδρείου εκλέγονται με το πλειοψηφικό σύστημα. Στη Σερβική Δημοκρατία οι ψηφοφόροι εκλέγουν το Σέρβο αντιπρόσωπο, ενώ στην Ομοσπονδία της Βοσνίας και Ερζεγοβίνης εκλέγονται από το λαό ο Μουσουλμάνος και ο Κροάτης αντιπρόσωπος.
Τα 42 μέλη της Βουλής των Αντιπροσώπων εκλέγονται με αναλογική εκπροσώπηση σε δύο περιφέρειες, την Ομοσπονδία Βοσνίας και Ερζεγοβίνης και τη Σερβική Δημοκρατία.

Σχηματισμός κυβέρνησης

Ενώ το μοναδικό μέλος του τρικομματικού προεδρείου που επανεξελέγη ήταν ο μουσουλμάνος Μπακίρ Ιζετμπέκοβιτς, ο Σέρβος Μλάντεν Ιβάνιτς επιλέχθηκε ως ο πρώτος πρόεδρος.
Κλουμπ Ατλέτικο Πενιαρόλ

Ιστορία

Στις 28 Σεπτεμβρίου 1891, εργάτες της εταιρίας σιδηροδρομικών γραμμών Central Uruguay Railway (CUR) ίδρυσαν έναν αθλητικό σύλλογο που ασχολούνταν με το κρίκετ και το ράγκμπι, με όνομα Σεντράλ Ουρουγουάη Ρέιλγουεϊ Κρίκετ Κλουμπ (CURCC). Εν συντομία, αναφέρονταν σε αυτό με το όνομα CURCC ή «Πενιαρόλ», από το όνομα του χωριού που βρισκόταν η έδρα της ομάδας, 10 χλμ μακριά, τότε, από το Μοντεβιδέο. Οι ιδρυτές της φτάνουν τον αριθμό 118, από τους οποίους οι 72 ήταν Βρετανοί, ένας από την Γερμανία και 45 από την Ουρουγουάη. Το 1892 η ομάδα αποφάσισε να ασχοληθεί με το ποδόσφαιρο. Μαζί με την Ατλέτικο Ουρουγουάης, την Deutscher Fussball Klub και την Αλμπιόν ήταν οι ιδρυτές του Πρωταθλήματος ποδοσφαίρου της χώρας, που ξεκίνησε στις 10 Ιουνίου 1900. Στον πρώτο επίσημο αγώνα της κέρδισε την Αλμπιόν με 2-1, ενώ στο τέλος κατέκτησε το πρώτο πρωτάθλημα Ουρουγουάης.
Το 1913, και ενώ είχε κατακτήσει αρκετά ακόμα πρωταθλήματα, αποκόπηκε από την εταιρία CUR, κρατώντας το όνομα CURCC Peñarol, ενώ στις 12 Μαρτίου 1914 άλλαξε το όνομά της σε Club Atlético Peñarol. Από το 1922 έως το 1925 υπήρχαν δύο ομοσπονδίες, η Asociación Uruguaya de Fútbol (AUF), αναγνωρισμένη από τη FIFA, και η Federación Uruguaya de Foot-ball (FUF), την οποία ίδρυσε η Πενιαρόλ μαζί με τη Σεντράλ, και διοργάνωσε 3 πρωταθλήματα (1923, 1924 και 1925). Αυτά δεν αναγνωρίζονται από τη AUF.
Με την ένωση της FUF με την AUF το 1926 και την έναρξη του επαγγελματικού πρωταθλήματος από την AUF το 1932, η Πενιαρόλ κατακτά τον πρώτο της επαγγελματικό πρωτάθλημα στο τέλος της χρονιάς. Το 1960 πήρε, ως πρωταθλήτρια Ουρουγουάης, μέρος στο νεοσύστατο κύπελλο πρωταθλητριών Αμερικής, το σημερινό Κόπα Λιμπερταδόρες. Το πρώτο της παιχνίδι ήταν με την πρωταθλήτρια Βολιβίας Χόρχε Γουίλστερμαν, όπου νίκησε με 7-1. Κατάφερε να κερδίσει τον τίτλο στο τέλος της χρονιάς, νικώντας την ομάδα της Ολίμπια από την Παραγουάη στον τελικό, ενώ έλαβε μέρος και για πρώτη φορά σε Διηπειρωτικό Κύπελλο, όπου έχασε στον τελικό με 2-1 από την Μπενφίκα.
Συνολικά η Πενιαρόλ κατάφερε να κατακτήσει 5 φορές το Κόπα Λιμπερταδόρες, ενώ έχει κατακτήσει και 3 φορές το Διηπειρωτικό. Προς τιμή της, πολλές ομάδες της Ουρουγουάης, αλλά και της λατινικής Αμερικής έχουν πάρει το όνομα Πενιαρόλ.
Εκτός από το ποδόσφαιρο, σήμερα η Πενιαρόλ έχει τμήματα ποδοσφαίρισης (futsal) και πυγμαχίας, ενώ κατά το παρελθόν είχε διάφορα τμήματα, από τα οποία αυτά της ποδηλασίας και της καλαθοσφαίρισης είχαν καταφέρει να σημειώσουν επιτυχίες.

Άλλα

Έχει κατακτήσει πρωταθλήματα στο σκάκι, στην επιτραπέζια αντισφαίριση, στην ξιφασκία και σε πρωτάθλημα μοτοσικλέτας σε Ουρουγουάη και νότια Αμερική.
Λάζαρος Βούλγαρης

Βιογραφία

Γεννήθηκε στην Ύδρα και ήταν γιος του Δημητρίου Βούλγαρη, πρωθυπουργού, και της Μαρίας Κουντουριώτη. Από το γένος του πατέρα του ήταν εγγονός του Γεώργιου Βούλγαρη ενώ από αυτό της μητέρας του εγγονός του Λάζαρου Κουντουριώτη. Αδερφός του ήταν ο Γεώργιος Δ. Βούλγαρης. Σπούδασε στο Παρίσι και αναμείχθηκε με την πολιτική εκλεγόμενος δύο φορές βουλευτής. Στις εκλογές του 1885 εξελέγη βουλευτής Ερμιονίδος. 
Απεβίωσε στις 21 Φεβρουαρίου 1893 στο Παρίσι σε ηλικία μόλις 43 ετών. Ήταν παντρεμένος με την Ανδριάννα Ρώμα και είχε μια κόρη, την Μαρία, σύζυγο Αλέξανδρου Καραπάνου.
Αλβέρτος Β΄ της Βαυαρίας

Βιογραφία

Ήταν ο δευτερότοκος γιος του Αλβέρτου Α΄ δούκα της Βαυαρίας-Στράουμπινγκ και της Μαργαρίτας των Πιάστ, κόρης του Λουδοβίκου Α΄ δούκα του Μπριγκ (Μπρζεγκ). 
Ο Αλβέρτος Β΄ ήταν συγκυβερνήτης με τον πατέρα του των κομητειών Αινώ, Ολλανδίας και Ζηλανδίας (που προήλθαν από τη μητέρα του Αλβέρτου Α΄). Από το 1387 κυβέρνησε τη Βαυαρία-Στράουμπινγκ ως εκπρόσωπος του πατέρα του. Ζούσε στο Στράουμπινγκ, όπου διέταξε το φτιάξιμο των επιφανειών των οδών, ενίσχυσε την εκκλησία και οργάνωνε κονταρομαχίες. 
Το 1375 απεβίωσε ο θείος του Στέφανος Β΄ δούκας της Κάτω Βαυαρίας και οι τρεις γιοί αυτού ήλθαν σε διαμάχη· ο Αλβέρτος Β΄ δεν παρενέβη. Τους υποστήριξε όμως στον πόλεμο που έκαναν εναντίον μίας ομοσπονδίας πόλεων στη Σουηβία και τον αρχιεπίσκοπο του Ζάλτσμπουργκ. 
Επισκέφθηκε τις Κάτω Χώρες μερικές φορές και πολέμησε εναντίων των Φρισίων το 1396 μαζί με τον πατέρα του και τον πρωτότοκο αδελφό του Γουλιέλμο Β΄. Μετά το ταξίδι της επιστροφής απεβίωσε 29 ετών στο Κέλχαϊμ το 1397, άγαμος. Ο πατέρας του Αλβέρτος Α΄ απεβίωσε το 1404.
Φρειδερίκος ΣΤ΄ της Έσσης-Χόμπουρκ

Βιογραφία

Ο Φρειδερίκος-Ιωσήφ-Λουδοβίκος-Κάρολος-Αύγουστος γεννήθηκε στο Χόμπουρκ και ήταν ο πρωτότοκος γιος του Φρειδερίκου Ε΄ λάντκραβου της Έσσης-Χόμπουρκ και της Καρολίνας, κόρης του Λουδοβίκου Θ΄ λαντγκράβου της Έσσης-Ντάρμστατ.
Διορίστηκε λοχαγός στο Ρωσικό Ιππικό το 1783 και έγινε στρατηγός στον στρατό της Πρωσίας τοους Ναπολεοντίους Πολέμους. Για τις υπηρεσίες του στις μάχες, του απονεμήθηκε η διάκριση του διοικητή του στρατιωτικού Τάγματος της Μαρίας-Θηρεσίας.
Νυμφεύτηκε την Ελισάβετ, κόρη της Καρλόττας του Μεκλεμβούργου-Στρέλιτς, παρά της αντιρρήσεις της μητέρας της. Αλλά ο γάμος δεν ήταν από έρωτα: η Ελισάβετ ήθελε να φύγει από τη δεσποτική μητέρα της με οποιονδήποτε τρόπο, ενώ ο Φρειδερίκος ΣΤ΄ ήθελε την αξιοσημείωτη προίκα της για να βελτιώσει τα οριακά οικονομικά του λανγκραβάτου που θα κληρονομούσε.
Το 1820 απεβίωσε ο πατέρας του και τον διαδέχθηκε στο 220 τετρ. χιλιομ. λαντγκραβάτο . Αγωνίστηκε να εξοφλήσει τα υπερβολικά χρέη του πατέρα του. Εννέα έτη μετά απεβίωσε στο Χόμπουρκ από επιπλοκές σε μία πληγή που είχε στο πόδι του. Τον διαδέχθηκε ο δευτερότοκος αδελφός του Λουδοβίκος-Γουλιέλμος.

Οικογένεια

Νυμφεύτηκε το 1818 την Ελισάβετ των Γουέλφων-Ανοβέρου, κόρη του Γεωργίου Γ΄ της Βρετανίας. Η Ελισάβετ ήταν 48 ετών και έτσι δεν απέκτησαν απογόνους.
Γραμμική ακουστική θεωρία

Η γραμμική ακουστική θεωρία αφορά στη μαθηματική περιγραφή και μελέτη των ηχητικών κυμάτων, με βάση τη γραμμική κυματική εξίσωση.
Η γραμμική κυματική εξίσωση πηγάζει από τη δυναμική των ρευστών και συγκεκριμένα από την εξίσωση της κίνησης (διατήρηση της ορμής) και την εξίσωση της συνέχειας (διατήρησης της μάζας), με κάποιες απλοποιήσεις (ακουστικά σήματα μικρού πλάτους ταλαντώσεων, υλικά μέσα διάδοσης με σταθερή πυκνότητα ηρεμίας και μηδενικές απώλειες).
H τρισδιάστατη γραμμική κυματική εξίσωση αποδεικνύεται ότι είναι (Feynman):
 \nabla ^2 p - {1 \over c^2} { \partial^2 p  \over  \partial t ^2 } = 0  
όπου \nabla ^2 ο τελεστής Laplace, p είναι η ακουστική πίεση και c είναι η ταχύτητα του ήχου.
Ραδιοτηλεοπτική Εταιρεία Μπαϊράκ

Η Ραδιοτηλεοπτική Εταιρεία Μπαϊράκ (τουρκικά: Bayrak Radyo Televizyon Kurumu) είναι ο επίσημος ραδιοτηλεοπτικός φορέας της αυτοανακηρυγμένης Τουρκικής Δημοκρατίας της Βόρειας Κύπρου.

Ιστορία

Η ίδρυση του BRT ανάγεται στον Δεκέμβριο του 1963 όταν η διακοινοτική βία ανάμεσα στους Έλληνες και τους Τούρκους έθεσε τέλος σε κάθε συνεργατική επιχείριση. Μέχρι τότε, το Ραδιοφωνικό Ίδρυμα Κύπρου διοικούταν από μέλη των δύο κοινοτήτων. 
Το ραδιόφωνο Μπαϊράκ ιδρύθηκε στις 25 Δεκεμβρίου ως αντίβαρο για τον αποκλεισμό των τουρκοκυπρίων από το ΡΙΚ και την κυπριακή κυβέρνηση. Το ραδιόφωνο Μπαϊράκ ξεκίνησε από ένα μικρό γκαράζ ενός σπιτιού στη Λευκωσία με ακτίνα κάλυψης που έφτανε τα 2.5 χιλιόμετρα. Μέχρι τον Φεβρουάριο του 1964 οι εκπομπές του ραδιοφώνου Μπαϊράκ ήταν διαθέσιμες για ακρόαση σε όλη τη Κύπρο. =